દરમિયાનમાં નાણાં પ્રધાન અરૂણ જેટલીએ દશેરાએ શસ્ત્ર પૂજન માટે ખાસ એલઆઇસીની એક પોલિસી મગાવીને તેનું પૂજન કર્યું હતું. જેટલીએ આ પ્રસંગે કહ્યું હતું કે ભલભલી આર્થિક કટોકટીઓ સામે લડવા માટે એલઆઇસી તેમનું બહુ મોટું હથિયાર છે. આઇડીબીઆઇ બેન્ક માંદી પડી તો તેને ખરીદી લેવા માટે પણ એલઆઇસી કામે આવી હતી. હવે આઇએલ એન્ડ એફએસનું કૌભાંડ બહાર આવ્યું છે તો તેમાં પણ એલઆઇસીનાં નાણાં ઠાલવી તેને ઉગારી લેવામાં આવી રહી છે. આ રીતે એલઆઇસીનાં કરોડો વીમાધારકોએ ભરેલાં પ્રિમિયમનાં નાણાં સરકારને પોતાની માંદી બેન્કો અને માંદી બેન્કોને ટોનિક આપવા માટે વાપરીને બહુ મોટી શરમમાંથી બચી જવાનો મોકો મળી રહ્યો છે. એલઆઇસીનું આ હથિયાર ભવિષ્યમાં પણ બીજી માંદી બેન્કો અને સરકારી નાણાં સંસ્થાઓમાં વાપરવા માટે સરકાર કૃતનિશ્ચયી છે. દરેક લડાઇમાં કોઇને કોઇ હથિયાર તૂટે પણ છે. તો એનપીએ અને કૌભાંડો સામેની આ લડાઇમાં એલઆઇસીનું હથિયાર વારંવાર વાપરવા જતાં તે ભાંગી પડે તો કોઇએ તેનો વાંધો લેવાનો રહેશે નહીં. આવી સરકારનાં સુખ માટે બલિદાન દેવા તત્પર એલઆઇસીની સેવાને બિરદાવવા માટે પ્રતીકરૂપ એક પોલિસી મગાવી જેટલીએ તેનું પૂજન કરી નાખ્યું હતું.